Document ID: 32014R0098

REGULAMENTUL (UE) NR. 98/2014 AL COMISIEI
din 3 februarie 2014
de modificare a anexelor II și III la Regulamentul (CE) nr. 110/2008 al Parlamentului European și al Consiliului privind definirea, desemnarea, prezentarea, etichetarea și protecția indicațiilor geografice ale băuturilor spirtoase
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase (1), în special articolul 26,
întrucât:
(1)
Anexa II la Regulamentul (CE) nr. 110/2008 prevede posibilitatea de a utiliza termenul „dry” pentru categoria de băuturi spirtoase „London gin”. Această băutură spirtoasă nu poate conține adaosuri de îndulcitori mai mari de 0,1 grame de zaharuri la litru. Pentru categoriile de băuturi spirtoase „gin” și „gin distilat” nu s-au stabilit limite aplicabile adăugării de îndulcitori. Cu toate acestea, în cazul în care „ginul” și „ginul distilat” sunt produse fără adaos de zahăr sau cu un conținut de zahăr de maximum 0,1 grame la litru, trebuie să se extindă posibilitatea de a utiliza termenul „dry” pentru aceste băuturi spirtoase, astfel cum sunt definite în respectiva anexă.
(2)
Ungaria a solicitat înregistrarea ca indicație geografică a denumirii „Újfehértói meggypálinka” în anexa III la Regulamentul (CE) nr. 110/2008, în conformitate cu procedura prevăzută la articolul 17 alineatul (1) din regulamentul respectiv. „Újfehértói meggypálinka” este un rachiu de fructe produs în mod tradițional în Ungaria doar din soiurile de vișine „Újfehértói fürtös” și „Debreceni bőtermő”. Specificațiile de bază din dosarul tehnic al „Újfehértói meggypálinka” au fost publicate în Jurnalul Oficial al Uniunii Europene (2) în conformitate cu articolul 17 alineatul (6) din Regulamentul (CE) nr. 110/2008, în scopul aplicării procedurii de opoziție. Deoarece Comisia nu a primit nicio opoziție în conformitate cu articolul 17 alineatul (7) din Regulamentul (CE) nr. 110/2008, denumirea „Újfehértói meggypálinka” trebuie să fie înregistrată ca indicație geografică în anexa III la respectivul regulament.
(3)
Indicațiile geografice „Polska Wódka/Polish Vodka” și „Originali lietuviška degtinė/Original Lithuanian vodka” sunt înregistrate pentru categoria de produse 15, „Vodcă”, din anexa III la Regulamentul (CE) nr. 110/2008. Specificațiile tehnice pentru aceste indicații geografice acoperă însă și vodca aromatizată. Prin urmare, aceste indicații geografice trebuie să fie incluse și în categoria de produse 31, „Vodcă aromatizată”, din anexa respectivă. Pentru a informa consumatorii cu privire la adevărata natură a produsului, eticheta acestui tip de vodcă trebuie să poarte denumirea comercială de „vodcă aromatizată” sau „vodcă” cu aroma predominantă.
(4)
Prin urmare, Regulamentul (CE) nr. 110/2008 ar trebui modificat în consecință.
(5)
Pentru a facilita tranziția de la normele prevăzute de Regulamentul (CE) nr. 110/2008 la normele stabilite în prezentul regulament, trebuie să se prevadă comercializarea stocurilor existente până la epuizarea acestora și să se permită utilizarea până la 31 decembrie 2015 a etichetelor imprimate înainte de data intrării în vigoare a prezentului regulament.
(6)
Măsurile prevăzute de prezentul regulament sunt conforme cu avizul Comitetului pentru băuturi spirtoase,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 110/2008 se modifică după cum urmează:
1.
Anexa II se modifică după cum urmează:
(a)
la punctul 20 „Gin”, se adaugă litera (d), după cum urmează:
„(d)
Termenul «gin» poate fi completat cu termenul «dry» dacă produsul nu conține adaosuri de îndulcitori mai mari de 0,1 grame de zaharuri la litrul de produs final.”;
(b)
la punctul 21 „Gin distilat”, se adaugă litera (d), după cum urmează:
„(d)
Termenul «gin distilat» poate fi completat cu termenul «dry» dacă produsul nu conține adaosuri de îndulcitori mai mari de 0,1 grame de zaharuri la litrul de produs final.”
2.
Anexa III se modifică după cum urmează:
(a)
în categoria de produse 9 „Rachiu de fructe”, se adaugă următoarea rubrică:
„Újfehértói meggypálinka
Ungaria”
(b)
în categoria de produse 31 „Vodcă aromatizată”, se adaugă următoarele rubrici:
„Polska Wódka/Polish Vodka (3)
Originali lietuviška degtinė/Original Lithuanian vodka (3)
Polonia
Lituania
Articolul 2
Băuturile spirtoase care nu respectă cerințele Regulamentului (CE) nr. 110/2008, modificat prin articolul 1 din prezentul regulament, se pot introduce pe piață în continuare, până la epuizarea stocurilor.
Etichetele imprimate înainte de data intrării în vigoare a prezentului regulament se pot utiliza în continuare până la data de 31 decembrie 2015.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 februarie 2014.

Labels: 3
18
17